酬安祕丞歌詩集
作者：王禹偁
朝代：宋

paragraphs: 我聞天有二十八箇星，降生下界爲英靈。
東方曼倩蕭相國，至今留得終天名。
又聞地有三十六所洞，洞中多聚神仙衆。
神仙負過遭譴謫，謫來人世爲辭客。
李白王維并杜甫，詩顛酒狂振寰宇。
今來相去千百年，寥落乾坤闃無睹。
皇天何不生奇人，庸兒蠢夫空紛紛。
夜眠朝走不覺老，飯囊酒甕奚足云。
陶丘忽見安祕書，星精仙骨真有餘。
月中曾折最高桂，趁出玉兔驚蟾蜍。
示我歌詩百餘首，筆鋒閃閃摩星斗。
乍似碧落長拖萬丈虹，飲竭四海波瀾空。
又似赤晴乾撒一陣雹，打折瓊林枝倒卓。
夜來夢見李長吉，叩頭再拜須來乞。
自言失却照海珠，至今黑坐驪龍窟。
方知安侯不是星辰類，即是神仙輩。
不然又爭得標格峻邁，文辭顛怪。
有時醉起一長噫，八極風清鬼神駭。
他年却入蓬萊宮，休使麻姑更爬背。